**Pe corzi înalte de vioară**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Înmugurea din nou pădurea

sub ochii tăi - planete verzi;

Iar din lăptoasele livezi

se-mprăștiau fluturi aiurea.

Adulmecam raze de soare

prin păru-ți moale-catifea;

Din zvâcnetul de sân creștea

un mugur măsliniu de floare;

Și scânteiau câmpii în vale,

sub codri-adânci păziți de zmeu;

Brândușe moi, la apogeu,

își răvășeau lucind petale...

Din cer se auzea un vaier,

răzlețul vânt iar aducea,

în stoluri lungi, aripi de nea

- cocorii deșirați din caier.

Veneai agale, Primăvară,

cântând din ochii migdalați

și-nmugureau munții Carpați

pe corzi înalte de vioară.